Susan Lombaard: Sy inspireer en sorg - Afrikaans.com
Susan Lombaard: Sy inspireer en sorg
Ontmoet vir Susan:
As Uitvoerende Hoof van Maroela Media is sy die dryfveer agter die span wat daagliks gratis Afrikaanse nuus van uitstaande gehalte lewer.
Vir haar werknemers is sy meer as net 'n werkgewer – sy inspireer en sorg. Susan se geaardheid is van so 'n aard dat sy nie anders kan as om 'n moederfiguur te wees nie.
Susan is 'n planmaker met baie energie en kreatiwiteit wat daarin glo om die daad by die woord te voeg. Vanweë haar joernalistieke aard, hou sy van skryf, lees en fotografie, maar geniet dit ook om klavier te speel en saam met haar gesin te kamp.
Sy beskou haar Afrikaans as haar "instinktiewe weet-wie-ek-is". Wat Afrikaans vir haar #onmisbaar maak, is Afrikaanse woorde waarvan die klank presies sê wat die woord beteken, soos: kriewel, bollemakiesie, rondomtalie, woelwater, toktokkie, skietgebed, jubel, treur, knapsekêrel…
Haar man is haar rots en haar grapjas-seunskind en meisiekind met haar mooi hart laat haar swymel.
Dis die spil waarom haar lewe draai – die een vaste verwysingspunt wat als anders in haar lewe laat sin maak.
Sy is totaal verslaaf aan ou en nuwe boeke (veral Afrikaans). Een van haar groot vrese is dat sy doodgaan voordat sy alles gelees het wat daar is om te lees.
Net soos met woorde is sy verwonderd oor die moontlikhede van note en klanke wat nooit ophou nie.
Sy vind dit bevredigend om iets in die grond te doen en te sien hoe dit lewe en groei tot gevolg het. Grond onder haar naels maak haar gelukkig.